KKNK weer gehalt | Netwerk24
21 Januarie 2021 06:20
Die Klein Karoo Nasionale Kunstefees gaan vanjaar weer nie tydens die Paasvakansie kan plaasvind nie weens die reuse-impak van Covid-19. Volstruisresies, soos tydens 'n vorige fees, is altyd gewild. Foto: Liza van Deventer
Vir die tweede jaar agtereen­volgens gaan die Klein Karoo Nasionale Kunstefees (KKNK) nie plaasvind nie.
Die bestuur en direksie van die KKNK het in 'n nuusverklaring gesê ná deeglike besinning en met inagneming van die onsekerheid rondom die Covid-19-pandemie is besluit om die fees wat vanaf 31 Maart tot 6 April sou plaasvind vir eers uit te stel.
"Die gesondheidsgevare en die onsekerheid van die Covid-19-pandemie is steeds kommerwekkend," sê Hugo Theart, artistieke direkteur van die fees.
Dié besluit is nie ligtelik geneem nie, sê Crispin Sonn, voorsitter van Kunste Onbeperk, die organisasie wat onder meer die KKNK aanbied.
"Ná samesprekings met ons vennote, borge, die Oudtshoorn-munisipaliteit en die Wes-Kaapse regering was die konsensus dat 'n fees rondom Paasnaweek 'n te groot risiko vir al die betrokke partye inhou – dorpenaars, besoekers en kunstenaars."
Sonn sê die verbintenis tot die fees en ondersteuning van die kunstenaars is nie in gedrang nie.
Absa, die hoofborg van die fees, steun dié besluit.
"Covid-19 het die manier waarop ons as 'n gemeenskap en as 'n besigheid in wisselwerking tree, fundamenteel verander," sê David Wingfield, bestuurshoof van bemarking en die handelsmerk.
Die KKNK sal nou saamwerk met ander feeste en teaters om te sien hoe hy betrokkenes by die uitvoerende kunste met projekte kan help. Theart sê die KKNK het in 2020 met 'n verskeidenheid projekte begin wat in die grendeltyd kreatiewe gemeenskappe kon ondersteun.
"In 2021 sal ons voortbou op die ryk aanbod van aanlyn inhoud en aktiwiteite wat geskep is."
'n Jaarlange feesviering word beplan, wat aanlyn musiekkonserte en teateropvoerings, gespreksreekse, ontwikkelingsprojekte en meer insluit. Veilige musiek­konserte en teaterproduksies word ook in Oudsthoorn en ander dele van die land beoog.
Kunstenaars wat reeds vir die 2021-fees aansoek gedoen het, se voorstelle sal steeds oorweeg word. Aansoekvorms vir nog voorstelle is op die webwerf.